CELEX: 62008CN0278
Language: sk
Date: 2008-06-26 00:00:00
Title: Vec C-278/08: Návrh na začatie prejudiciálneho konania, ktorý podal Oberster Gerichtshofs (Rakúsko) 26. júna 2008 – Die BergSpechte Outdoor Reisen und Alpinschule Edi Koblmüller GmbH/Günter Guni a trekking.at Reisen GmbH

30.8.2008   
            
            
               SK
            
            
               Úradný vestník Európskej únie
            
            
               C 223/30
            
         Návrh na začatie prejudiciálneho konania, ktorý podal Oberster Gerichtshofs (Rakúsko) 26. júna 2008 – Die BergSpechte Outdoor Reisen und Alpinschule Edi Koblmüller GmbH/Günter Guni a trekking.at Reisen GmbH
   (Vec C-278/08)
   (2008/C 223/46)
   Jazyk konania: nemčina
   Vnútroštátny súd, ktorý podal návrh na začatie prejudiciálneho konania
   Oberster Gerichtshof
   Účastníci konania pred vnútroštátnym súdom
   
      Žalobkyňa: Die BergSpechte Outdoor Reisen a Alpinschule Edi Koblmüller GmbH
   
      Žalovaní: Günter Guni a trekking.at Reisen GmbH
   Prejudiciálne otázky
   
               1.
            
            
               Je potrebné vykladať článok 5 ods. 1 prvej smernice Rady 89/104/EHS z 21. decembra 1988 o aproximácii právnych predpisov členských štátov v oblasti ochranných známok (ďalej len „smernica 89/104“) (1) v tom zmysle, že ochranná známka sa používa spôsobom vyhradeným pre majiteľa ochrannej známky, keď je ochranná známka alebo označenie, ktoré je s ochrannou známkou podobné (napríklad časť slova obrazovej a slovnej ochrannej známky), u prevádzkovateľa vyhľadávania zaregistrovaná ako kľúčové slovo, a preto sa pri zadaní ochrannej známky alebo označenia, ktoré je s ochrannou známkou podobné, ako hľadaného slova do vyhľadávača objaví na obrazovke ako reklama pre rovnaké alebo podobné tovary alebo služby?
            
         
               2.
            
            
               V prípade kladnej odpovede na prvú otázku:
               
                           A)
                        
                        
                           Dochádza k porušeniu výlučného práva majiteľa ochrannej známky pri použití hľadaného slova, ktoré je zhodné s ochrannou známkou na účely reklamy pre rovnaké tovary alebo služby nezávisle od skutočnosti, či sa vyhľadaná reklama objavila v zozname výsledkov vyhľadávania alebo v reklamnom bloku, ktorý je priestorovo oddelený, a či sa označuje ako „inzercia“?
                        
                     
                           B)
                        
                        
                           Je potrebné vylúčiť nebezpečenstvo zámeny pri použití označenia zhodného s ochrannou známkou pre podobné tovary alebo služby alebo pri použití označenia, ktoré je s ochrannou známkou podobné pre zhodné alebo podobné tovary, alebo služby už vtedy, keď je reklama označená ako „inzercia“ a/alebo neobjaví sa v zozname výsledkov vyhľadávania, ale sa objaví v reklamnom bloku, ktorý je priestorovo oddelený?
                        
                     
         
      (1)  Ú. v. ES L 40, s. 1; Mim. vyd. 17/001, s. 92.